Štefanec, Ivan, poslanec NR SR (2012-08-03):
Ďakujem pekne, pani podpredsedníčka. Dámy a páni, pán minister, ktorý sa zatiaľ zmenil, takže novému pánovi ministrovi nebudem hovoriť to isté, čo predchádzajúcemu. Tento má výhodu. Dovoľte mi povedať pár slov k skrátenému legislatívnemu konaniu, aj keď toho bolo povedané už veľmi veľa, ale rád by som sa venoval tomu odôvodneniu, pretože sa tomu venoval aj pán premiér, ktorý včera, bohužiaľ, neodpovedal na moju otázku, ktorá súvisela presne s tým, prečo pri odôvodnení údajnej diery 500 miliónov eur sa nevenuje problémom, ktoré sú podľa neho dôležitejšie, ako hovorí v dôvodovej správe, ale venuje sa druhému pilieru. Podľa mňa je to jasný dôkaz, že mu ide len a len o peniaze ľudí, že chce ukradnúť peniaze ľudí, ktorí si šetria na svoj dôchodok. Dovoľte mi uviesť zopár faktov z hľadiska daňového vývoja. Ešte 15. júna, teda zhruba pred šiestimi týždňami zasadal výbor, ktorý určil daňovú prognózu na tento rok, kde sa uvádzalo, že nám bude chýbať viac ako 300 miliónov eur tento rok. Táto informácia je známa šesť týždňov. Medzitým vláda nestihla oznámiť do 30. júna túto informáciu verejnosti, a teda porušila ústavný zákon o rozpočtovej zodpovednosti, ktorý jej prikazoval zverejniť tieto čísla. Myslím si, že to bolo zámerne, aby nám mohla túto informáciu zverejniť až 27. júla pri odôvodnení údajnej diery. Nie je tomu tak, dámy a páni, pretože žiadna diera neexistuje. Je pravdou, že máme nižší výber daní, viac ako 300 miliónov eur, ale je to menej než 2 % z celkového rozpočtovaného príjmu v štátnom rozpočte. Na druhej strane vyvíjajú sa aj pozitívne niektoré položky v rozpočte, takže by sme nemuseli robiť nič preto, aby sme dodržali schodok, ktorý je naplánovaný v štátnom rozpočte. Týka sa to trebárs vývoja v Sociálnej poisťovni, týka sa to vývoja v organizáciách s majetkovou účasťou štátu, prípadne spolufinancovaní operačných programov. Toto uvádza, mimochodom, aj dôvodová správa, ktorá bola predložená na vláde pri odôvodňovaní skráteného legislatívneho konania. No a na druhej strane sú tam čísla, ktoré sú pomerne zarážajúce a prekvapujúce. Podľa mňa sú to jasné dôkazy toho, že 500-miliónová diera je bublina, je to len rozprávka, ktorá neexistuje, a bola len vymyslená preto, aby mohlo byť odôvodnené toto skrátené legislatívne konanie, na ktoré vláda nemá najmenší dôvod. 500 miliónov eur je rozprávka. Ponúknem vám zopár ďalších čísiel, ktoré sú uvádzané v tejto údajnej 500-miliónovej diere, ale vláda ich nerieši. O 126 miliónov eur sa má zhoršiť hospodárenie miest a obcí – žiadne skrátené legislatívne konanie z tohto hľadiska tu nemáme. O 95 miliónov eur máme mať väčšiu stratu údajne preto, že neriešime núdzové zásoby ropy, pričom vo väčšine európskych krajín sú tieto zásoby hradené z nie verejných zdrojov. Nie je najmenší dôvod, aby toto bolo súčasťou rozpočtu. Okrem 100-miliónovej rezervy v zdravotníctve je tu ďalších takmer 100 miliónov v zdravotníctve, ktoré údajne potrebujeme. Čiže evidentne vláda zdravotníctvo nemá pod kontrolou, ale žiadne opatrenia zatiaľ nie sú uvádzané ani sme sa ich nedočkali. 76 miliónov údajne budeme potrebovať na operačný program. Je jasné, že úspory v tejto výške sú možné dosiahnuť z iných programov a že toto je takisto číslo vymyslené. Nejakých 58 miliónov sa uvádza, že budeme potrebovať pre Fond národného majetku. No ak vláda chce nejakým kamarátom vyplatiť svoje dividendy, tak v tom prípade áno, ináč bližšie informácie sú nie uvedené. O 50 miliónov údajne sa vyvíja horšie hospodárenie v Slovenskej konsolidačnej a tak ďalej a tak ďalej. Mohol by som pokračovať, dámy a páni, s ďalšími argumentmi, ale je to stále to isté, a je to len a len potvrdenie, že 500-miliónová diera je výmyslom. Mimochodom, hovorili o tom už aj niektorí predrečníci v tejto rozprave. Bohužiaľ, to, o čo tu ide, je suma omnoho vyššia, som presvedčený, že tu ide o 5 miliárd eur a tých 500 miliónov eur ročne, ktoré chce vláda zobrať sporiteľom, je len začiatok. Je len začiatok toho, aby pokračoval cielený útok na druhý pilier a aby vláda zobrala 5 miliárd eur. Toto je to lákadlo, ktoré láka Roberta Fica, pretože nevie hospodáriť, nevie konsolidovať. Dovoľte mi pripomenúť, že minulá vláda konsolidovala vo výške 2,4 miliardy eur z väčšej časti na výdavkoch, a pritom zdedila od predchádzajúcej vlády Roberta Fica 8 % deficit. Náš deficit podľa dva týždne starej správy Medzinárodného menového fondu bude 4,4. Žiadne teda 500-miliónové diery, to hovoria aj medzinárodné inštitúcie. Jedine vláda si vymýšľa tieto čísla. Ide jej len a len o 5 miliárd a budeme veľmi pozorne sledovať ďalšie kroky, pretože vieme, že už dvakrát bol druhý pilier otvorený, našťastie ľudia pochopili, že sa oplatí sporiť na dôchodok, že sa neoplatí spoliehať sa na iných. A stále jeden a pol milióna občanov si zodpovedne sporí. Som osobne potešený aj z vývoja petície, ktorú podpísalo viac než 80-tisíc občanov, ktorí takto prejavili svoju zodpovednosť so svojou budúcnosťou. Osobne tiež, keď sa stretávam s ľuďmi pri podpisovaní petície, tak som veľmi potešený a povzbudený s tým, ako rozumejú, o čo tu ide. Aj ľudia dokonca, ktorí nie sú v druhom pilieri, veľmi chápu, že o čo súčasnej vláde ide. Preto som presvedčený, že skôr či neskôr odhalia faloš a klamstvo aj týchto zákonov a faloš a správania sa dnešnej vlády. Včera tu bola zaujímavá situácia, ktorá priamo súvisí s týmto odôvodnením, ktoré sa uvádza v skrátenom legislatívnom konaní. Ako som spomínal, pýtal som sa predsedu vlády, prečo teda sa nesústreďuje na dôležitejšie položky a prečo rieši 40 miliónov v skrátenom legislatívnom konaní a nerieši tie dôležitejšie položky, keď hovorí, že toto je problém? Ako obvykle, Robert Fico nesklamal, odpovedal na iné, neodpovedal na moju otázku. Nesklamal ani tým, že nebol čas položiť doplňujúcu otázku. Čiže opäť ďalší prejav strachu, zbabelosti, strachu z opozície a strachu z vlastných občanov. Dôkaz je aj prejednávanie v lete, kedy ľudia, samozrejme, sú na dovolenkách a majú hlavu úplne inde ako pri sledovaní zákonov, ktoré, žiaľ, sa týkajú dennodenného života. Včera, dovoľte mi, aby som sa takisto vyjadril k tomu, čo premiér povedal opätovne a opätovne nepravdivo. Hovoril, že no poďte to robiť ináč. Ukážte, že sa to dá robiť aj ináč. Tak dovoľte mi uviesť tri príklady, že sa to dá robiť ináč. Spomínal som, že my sme konsolidovali najmä úsporami. A chcem zdôrazniť tri veci, na ktoré by sa vláda mala sústrediť, a ktoré vôbec nerobí, pretože zatiaľ konsoliduje len na príjmovej stránke rozpočtu. Čiže zatiaľ len a len zdiera ľudí, zdiera firmy, zhoršuje prostredie pre tvorbu pracovných miest, čo sa nakoniec prejaví len a len v tom, že tie daňové príjmy budú nižšie, hovorili o tom takisto viacerí v tejto rozprave. Nakoniec vyzbiera menej daní, zhorší pracovné, podnikateľské prostredie, prostredie, ktoré je dôležité pre to, aby sa pracovné miesta tvorili na Slovensku. Toto nie je dobrá správa. A teraz k tým trom spomínaným veciam. Prvé je šetrenie, úsporné opatrenia, ktoré sa dajú dosiahnuť znížením prevádzkových nákladov, prípadne reštrukturalizáciou a rušením rozpočtových organizácií. Je to údaj, ktorý vychádza zo štúdie poradcov ministra financií, ktorý hovorí, že až dvesto miliónov eur sa dá dosiahnuť týmto spôsobom úspory. Ďalej. Spravodlivejší sociálny systém. Z tohto hľadiska podávame pravidelne návrhy, ktoré sú zatiaľ odmietané. Zdôrazňujem, že opozícia predkladá návrhy, ktoré nemajú negatívny dopad na deficit. Buď neutrálny, alebo dokonca pomáhajú riešiť túto situáciu. Mimochodom, v štúdii poradcov ministra financií sa hovorí o čiastke až 350 miliónov eur, ktoré by sa dali ušetriť spravodlivejším sociálnym systémom. No a do tretice – lepšie spravovanie štátneho majetku. Dámy a páni, štát stále má veľké právomoci v tom, aby lepšie zhodnocoval štátny majetok a lepšie sa staral o to, o čo sa starať má. Aj na toto sa odvoláva štúdia. A tie položky presahujú takisto 100 miliónov eur. To sú len tri oblasti, kde by sa dalo robiť viac, a rozhodne netreba konsolidovať tak, aby sa otváral druhý pilier. Všetky tieto čísla ponúkam preto, aby som dokázal, že vláde, bohužiaľ, ide len o peniaze ľudí. Nevie šetriť na sebe, tak chce zdierať len a len ľudí. A v konečnom dôsledku ide jej o 5 miliárd eur, ktoré sú na účtoch sporiteľov v druhom pilieri. Tento zákon ale sa týka aj ďalších opatrení, ktoré negatívne dopadnú na Slovensko, už spomínaní dohodári, ale čo ma osobitne trápi, živnostníci. Všetci živnostníci zaplatia budúci rok o 300 eur viac. Je to pre nich zlá správa, ktorá takisto dopadne na tých, ktorí rozhodne nie sú najbohatší. To je ďalší výmysel vlády, ktorá, ktorým sa snaží dezinformovať verejnosť. Živnostníci sú naši najväčší zamestnávatelia. Sú tí, ktorí živia seba, svoje rodiny, z ktorých žije náš štát a každý iný štát. V Európe, v každej krajine sú malí podnikatelia, živnostníci najväčší zamestnávatelia. Je tomu tak aj u nás, mali by sme si ich vážiť, podporovať, zlepšovať im podmienky a nie im hádzať polená pod nohy. Týmto zákonom dokonca v hanebnom skrátenom legislatívnom konaní im podmienky výrazne zhoršujeme a, bohužiaľ, zhoršujeme im podmienky, zhoršujeme podmienky aj ďalším, ktorí tvoria pracovné miesta. Toto je podstata, ktorá, bohužiaľ, v odôvodnení tohto zákona veľmi pokrivkáva. Podstatou je skutočnosť, že 500 miliónov eur je výmyslom. Žiadna katastrofická situácia nehrozí, katastrofou je to, ako sa vláda správa, že presadzuje skrátené legislatívne konanie, že porušuje zákony, že núti Národnú radu porušovať zákony vo viacerých faktoroch, a preto som presvedčený, pán minister, tak ako som povedal vášmu predchodcovi, že jediné riešenie, ako sa dostať z tejto situácie a vyhnúť sa aj podaniu na Ústavný súd a vyhnúť sa ďalšej blamáži, je to, aby vláda vzala návrh na skrátené legislatívne konanie späť. Aj z tejto pozície, z tohto miesta, v tejto chvíli vás chcem o to požiadať, pretože si myslím, že toto je jediné možné riešenie ako túto situáciu ďalej posunúť. Ďakujem pekne. Dovidenia.